Գերդա Ալմ

Գերդա Ալմ (, լրիվ անունը` Gerda Maria Ahlm, ), շվեդ նկարիչ, ով աշխատել է ԱՄՆ-ում։ Հայտնի է որպես գեղարվեստական ստեղծագործությունների պահպանության մասնագետ։

Կենսագրություն  
Գերդա Ալմը ծնվել է 1869 թվականի մայիսի 24-ին, Վեստերոսում։ 1889-1891 թվականներին սովորել է Ստոկհոլմի Ազատ արվեստների թագավորական ակադեմիայում։ Այնուհետև մի շարք ուսումնական շրջագայություններ է կատարել Ֆրանսիայում, Գերմանիայում և Իտալիայում (1892), Իտալիայում և Անգլիայում (1894-1995), Նորվեգիայում (1898) և Բելգիայում (1900)։ Սովորել է նաև Կոլարոսի ակադեմիայում։

1903 թվականին Գերդա Ալմն արտագաղթել է Միացյալ Նահանգներ և հաստատվել Չիկագոյում, որտեղ աշխատել և ցուցադրել է իր սեփական գործերը, հիմնականում բնանկարներ, ինտերիերի և կանանց դիմանկարներ կատարված թույլ իմպրեսիոնիստական ոճով։ Նա իր նկարները ցուցադրել է Չիկագոյի արվեստի ինստիտուտի տարեկան ցուցահանդեսներում՝ սկսած 1905 թվականից և առաջին կին նկարիչներից էր 1905, 1911, 1912 թվականների Շվեդ-ամերիկյան արվեստի ցուցահանդեսներում։

Հետաքրքրվելով արվեստի ստեղծագործությունների վերականգնման աշխատանքներով` Գերդա Ալմը Մյունխենի Հին պինակոտեկում Ֆրանց Կառլ Սեսիգի (1854–1914) մոտ ուսումնասիրել է կոնսերվացման տեխնոլոգիան։ Դրանից հետո աշխատել է Չիկագոյի արվեստի ինստիտուտում` որպես արվեստի գործերի կոնսերվատոր։ Նրա հմտությունն ու հեղինակությունը որպես կոնսերվատոր-նկարիչ այնքան հայտնի են դարձել, որ Գերդան ստացել է մի շարք կարևոր պատվերներ, այդ թվում՝ Շվեդիայի թագուհի Վիկտորիայի պատկանող ընտանեկան դիմանկարների վերականգնումը։ Համարվել է Ամերիկայի գլխավոր կոնսերվատոր նկարիչներից մեկը։ Գերդա Ալմի գործերը պահվում են ամբողջ աշխարհի մասնավոր հավաքածուներում և թանգարաններում։ Մահացել է 1956 թվականին, Չիկագոյում։

Ծանոթագրություններ

Գրականություն 
 Swanson, Mary Towley. Swedish Immigrant Artists’ Patronage System, 1880—1940, 2004.

Արտաքին հղումներ 
 GERDA Maria AHLM
 Գերդա Ալմի ստորագրությամ կտավներ

Շվեդ կին արվեստագետներ
Շվեդ նկարչուհիներ
Շվեդիայի գեղարվեստի թագավորական ակադեմիայի անդամներ
Կոլարոսի ակադեմիայի շրջանավարտներ